Зөләйха Кыдашева: Яңа Илһам кайчан туар?

	Мондый сорау кую урынлымы? Әнә бит, бүгенге эстрада сәхнәсендә йөзләгән җырчы бар. Арада бер дигән тавышлылары да җитәрлек. Илһам абыйның үзеннән хуплау сүзе ишетеп, хәер-фатиха алган яңа талантлар да күренеп китә, ләкин берсе дә Илһам югарылыгына җитә алмый. Ә Илһам Шакировның зурлыгы, бердәнберлеге нидә? Аның моңының серен аңлатып буламы? Моның өчен тавышының көчен, тембрын, диапазонын фәнни яктан тикшереп, диссертация язарга кирәкме икән? Алтмыш еллык иҗат гомерендә башкарган җырларын тематик яктан да, хисси яктан да, мелизматик җәһәттән дә күздән кичереп, зур бер нәтиҗә чыгарыргамы?	 Юктыр. Ничек кенә тикшермә, нинди генә өлгеләр, лекалалар куеп үлчәргә маташма, барыбер теге мәгълүм кыйссадагыча: беребез – филнең аягын, икенчебез – койрыгын, өченчебез борынын тотып, фикер чыгарган сукырлар кебегрәк хәлдә калырбыздыр, мөгаен. Җырчының зурлыгы – бербөтен. Билгеле инде, бу яшь музыка белгечләре Илһам феноменын өйрәнеп интекмәсеннәр дигән сүз түгел, һичшиксез, өйрәнсеннәр, фәнни хезмәтләр язсыннар. Ул гына да түгел, Илһам абый җырлаган җырларның, өлешчә булса да, ноталарын бергә туплаган җыентык чыкса да шәп булыр иде. Гәрчә аерым композиторлар җыентыкларында аларның берише инде урын алган булса да, нәкъ менә Илһам Шакиров башлап җырлаган җырлар бергә тупланса, бу – татарның моң энциклопедиясе сыманрак бер кулланма булыр иде киләчәккә. Филологлар, әнә, Пушкин яки Лермонтов кулланган сүзләрнең ешлыгын өйрәнеп, махсус сүзлекләр төзиләр. Монда да, теге яки бу музыкаль фразаның, көйдәге күчешләрнең, үлчәмнәрнең ешлыгын санап өйрәнгәндә, Илһамга, димәк, татар моңына хас сыйфатларны аерып алып булыр иде, мөгаен. Чөнки ул җырлаган теләсә кайсы җырдан татар моңының сурәтен табып була. Йөзләгән җырын тыңлап, күбесенең көен дә, сүзләрен дә хәтеремә җыйган “фанат” буларак, мин моны инанып әйтәм. Илһам абый үз күңеленә ятмаган, килделе-киттеле җырны башкарырга алынмас! 
	Зөләйха КЫДАШЕВА	
Татарстан яшьләре

	№ 5 |  	


